ཅེས་པ་ལྟར་བོད་ཀྱི་ཁོར་ཡུག་ནི་གནའ་གདོད་མ་ཞིག་ནས་བཟུང་ས་བབ་དང་རང་བྱུང་གི་ཐོན་ཁུངས་ཆེས་ལེགས་པའི་ཞིང་ཁམས་ཤིག་ཡིན་ཏེ།གནའ་བོའི་བསྟན་བཅོས་དང་ཆོས་འབྱུང་།རྣམ་ཐར་དང་ལོ་རྒྱུས་སོགས་སུའང་གསལ་པས་ངས་འུར་བསྟོད་ཀྱི་ལས་བྱ་དགོས་དོགས་མེད།དེ་ལས་དེང་སྐབས་འཛམ་གླིང་སྤྱི་དང་ལྷག་པར་བོད་ལ་འཕྲད་བཞིན་པའི་གནད་དོན་གཙོ་བོ་སྟེ་སྐྱེ་ཁམས་ལ་གཏོར་ལག་ཐེབས་པའི་ཉེར་ལེན་གྱིས་མདོ་དབུས་མཐོ་སྒང་གི་གནམ་གཤིས་རྒྱུན་ལྡན་མིན་པའི་གྱོང་རྒུད་དག་རང་ནུས་ཅི་ལྕོགས་ཀྱིས་ངོ་སྤྲོད་འཐུས་ཚང་ཞིག་ཡོང་བར་འབད་ཡོད་མོད།ཡིན་ནའང་བོད་ཡིག་གཅིག་པོའི་ནང་དུ་དཔྱད་གཞིའི་ཡིག་ཆ་ཉུང་བ་དང་།ཡོད་པ་དེ་དག་ལས་བོད་ནང་ལོགས་ནས་བྲིས་པ་དག་རྒྱ་ནག་ལ་འཛེམས་ཏེ་ཁ་གསལ་གྱིས་འབྲི་མ་ཕོད་པས་འཐུས་ཚང་མིན་པ།བྱེས་དཔར་གྱི་དཔྱད་གཞིའི་ཡིག་ཆ་དག་ལས་མང་ཤོས་ཤིག་ཉེ་བའི་ཆར་མིན་པར་རྙིང་གྲས་ཏེ་ལོ་ངོ་བཅུ་དང་དེ་ལས་ཀྱང་འགོར་བའི་གནས་ཚུལ་གྱི་རིགས་ཡིན་པ་སོགས་མདོར་བསྡུས་ཏེ་བཤད་ན་ཐོག་མའི་བསམ་བློའི་ངོས་ཀྱི་གྲ་སྒྲིག་ནང་བཞིན་གྱི་ལེགས་པོ་ཞིག་བྲིས་ཐུབ་མེད།